Tiit Riisalo

**Tiit Riisalo** (sündinud 17. veebruaril 1967) on Eesti riigiametnik, endine majandus- ja infotehnoloogiaminister Kaja Kallase kolmandas valitsuses.

2012–2015 oli Riisalo IRLi peasekretär. 

## Haridus
Riisalo lõpetas 1985. aastal Tallinna 21. Keskkooli. Pärast ajateenistust Nõukogude armees aastatel 1985–1987 õppis ta 1988–1991 Tartu Riiklikus Ülikoolis keemiat ja 1992–1995 avalikku haldust. Samal erialal täiendas ta ennast 1993. aastal Põhja-Carolina Ülikoolis USA-s.

2011. aastal õppis Riisalo USA-s Stanfordi ülikoolis ja New Yorgi Ülikoolis sotsiaalpsühholoogiat.

## Töökäik
Aastatel 1996–1999 töötas Riisalo Euroopa Rekonstruktsiooni- ja Arengupanga nõunikuna.

1. novembrist 2001 kuni 2002. aastani oli ta Veterinaar- ja Toiduameti peadirektori kohusetäitja. 
		
Aastatel 2002–2008 töötas ta Kontserni AS Go Group ettevõtete (Edelaraudtee, EVR Ekspress, Go Travel) arendus- ja turundusdirektorina ning 2008–2010 oli EAS Shanghai EXPO komissar. 

Riisalo on olnud mitme äriühingu juhatuse või nõukogu liige. Aastatel 2005–2008 kuulus ta AS-i GoTravel juhatusse. 2007–2009 oli ta Ettevõtluse Arendamise Sihtasutuse nõukogu liige. Ta on kuulunud ka AS-i Tallinna Sadam nõukokku 14. juunist 2011 kuni 3. juunini 2014. 2011–2014 oli ta ka AS-i Tallinna Lennujaamnõukogu liige ja auditikomitee esimees. 2016. aastast on ta AS-i Eesti Raudtee nõukogu liige.

Alates 2016. aasta 12. oktoobrist kuni sügiseni 2021 töötas ta Vabariigi Presidendi Kantselei direktorina.

## Ühiskondlik tegevus
Riisalo kuulub 1988. aastast Eesti Üliõpilaste Seltsi. 1990. aastal oli ta selle esimees.

Aastatel 1999–2001 oli Riisalo kaugpurjetamise klubi Thetis projekti "Eesti lipp ümber maailma" projektijuht. Aastatel 1999–2001 osales ta meeskonna püsiliikmena (teise tüürimehena) purjejahi Lennuk ümbermaailmareisil.

Riisalo on 2003. aastast Kaitseliidu liige ja selle Tallinna Maleva Põhjakompanii ülema asetäitja. Samast aastast kuulub ta Eesti Reservohvitseride Kokku ja oli kuni 2006. aastani selle vanematekogu liige.

2007–2011 oli Riisalo Kodanikuühiskonna Sihtkapitali (KÜSK) nõukogu esimees. Seejärel oli ta 2012. aastani Erakondade Rahastamise Järelevalve Komisjoni liige.

2015. aastast kuulub ta Tallinna SAR-i merepäästeüksusse.

## Poliitiline tegevus
Riisalo kuulus aastatel 2012–2016 Isamaa ja Res Publica Liitu. Ta oli oktoobrist 2012 kuni oktoobrini 2015 erakonna peasekretär. Aastatel 2022–2025 kuulus ta Erakonda Eesti 200.

## Tunnustus
* 2008 – Kotkaristi Kuldrist 
* 2009 – Kaitseministeeriumi teeneteristi III klass 
* 2007 – Eesti Reservohvitseride Kogu teeneteristi raudrist 
* 2017 – Eesti Reservohvitseride Kogu teeneteristi hõberist 

## Isiklikku
Tiit Riisalo abiellus Signe Riisaloga esimest korda 1999. aastal ümbermaailmareisil olnud purjeka Lennuk pardal. ja teist korda 2008. aastal. Neil on ühine tütar. Alates 2016. aastast nad ei ela koos.

Riisalo harrastab murdmaasuusatamist, orienteerumist ja jooksmist. Ta tegeleb ka purjetamisega ja on Kalevi Jahtklubi liige. Ta on tulnud Eesti meistriks avamerepurjetamises.

Riisalo on ka Erna retke kahekordne võitja ning võitnud Swiss Raid Commando 2009. aastal.

## Viited

## Välislingid
*Martina Niin.  Tiit Riisalo põgenes rahalaeva eest: lahkusin laevaseltsi juhatusest, kui otsustati hakata euroraha eest töötuid koolitama, Delfi, 21. oktoober 2015.
*Urmas Jaagant. IRL-i nägu presidenditiimi juhil Tiit Riisalol tuleb tõestada kantselei sõltumatust, epl.delfi.ee, 15. oktoober 2016.
*Urmas Jaagant. Presidendi tiimijuht Riisalo: vana tuttavana olen Kaljulaidi jaoks järeleproovitud inimene, epl.delfi.ee, 19. oktoober 2016.